Apple er endelig klar med CarPlay Ultra

Man tør jo nærmest ikke tro på det, men Apple er angiveligt klar med den næste generation af CarPlay – og givet systemet et nyt navn: CarPlay Ultra. Det er flere år siden, Apple viste systemet frem første gang og ventetiden har syntes lang.

Den opdaterede version er allerede begyndt at rulle ud og får debut i USA og Canada, hvor nye Aston Martin-modeller nu kan bestilles med CarPlay Ultra direkte fra fabrikken. Teknologien kommer også som softwareopdatering til visse eksisterende Aston Martin-biler.

CarPlay Ultra markerer et markant skift i Apples strategi for bilen: Det handler ikke længere kun om infotainment. Ligesom Android Automotive overtager CarPlay nu hele bilens digitale oplevelse – fra instrumentbrættets fart- og omdrejningstællere til klimaanlæg og køreindstillinger.

Med CarPlay Ultra kan man eksempelvis bruge Siri eller trykfølsomme skærme til at justere aircondition, vælge køreprogram eller styre radio og navigation. Systemet trækker også iPhone-widgets ind på bilens skærm, så man med et hurtigt blik kan se vejret, kalenderaftaler eller medieafspilning.

Apple har desuden arbejdet tæt sammen med bilproducenterne for at sikre, at CarPlay Ultra matcher bilmærkets visuelle identitet. I Aston Martin får systemet således sit eget skræddersyede look, der harmonerer med mærkets luksuspræg.

Indtil videre er det dog kun Aston Martin, der tilbyder CarPlay Ultra – herunder modeller som DBX, Vantage, DB12 og Vanquish. Apple lover dog, at understøttelsen bliver rullet ud til alle Aston Martin-modeller globalt i løbet af det kommende år.

Derudover arbejder Hyundai, Kia og luksusmærket Genesis også på at få CarPlay Ultra ind i deres biler, men Apple har endnu ikke meldt noget konkret ud om tidshorisonten.

Efter lang ventetid er Apple altså endelig ved at tage sin bilstrategi op i fart. Spørgsmålet er nu bare, hvor hurtigt resten af bilindustrien følger trop.

Læs eventuelt mere hos Apple.

Apple er endelig klar med CarPlay Ultra