Porsche først med det nye Apple CarPlay

Du skal spytte i kassen, hvis du vil være blandt de første, der får det nye Apple CarPlay. Det bliver nemlig highend-mærkerne Porche og Aston Martin, der først får lov at sende det på gaden. Det skulle ske i løbet af foråret.

Apple og de to bilmærker har samtidig frigivet nye illustrationer, der viser, hvordan Apple CarPlay skræddersys visuelt til de enkelte brands.

For eksempel viser smugkigget på Porsches CarPlay-grænseflade, at den har en trio af cirkulære målere i instrumentklyngen og et baggrundstapet, der efterligner mærkets distinkte Pepita-sædemønster.

Selv om det nye CarPlay fortsat kræver en iPhone, så er det alligevel langt dybere integreret i bilens systemer. Ikke ulig Android Automotive. Der er ikke blot tale om en multimedie-grænseflade, systemet kan løbende hente data fra bilen – eksempelvis dæktryk, hastighed, batteriniveau og andre vitale oplysninger.

Car & Driver fortæller, at det nye CarPlay vil være at finde i Aston Martin DB12 og konvertible-udgaven DB12 Volante, der begge sendes på vejene næste år. Porches planer er mindre klare, men det er sikkert og vist, at systemet integreres i den nye Cayenne, der også kommer i løbet af 2024.

Det er efterhånden halvandet år siden Apple først viste det nye CarPlay frem. Dengang blev det lovet, at det ville komme ud til os forbrugere i løbet af 2023. Ud over Porsche og Aston Martin vil Audi, Ford, Honda, Jaguar, Mercedes-Benz, Nissan, Polestar, Renault og Volvo også integrere det nye system.

Porsche først med det nye Apple CarPlay